ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1763/98 υποβολή: Werner Langen (PPE) προς το Συμβούλιο (8 Iουνίου 1998)

Θέμα: Συμφωνία για τις τιμές μεταξύ της γαλλικής βιομηχανίας τσιγάρων και της Γαλλικής Κυβερνήσεως

Το Νοέμβριο του 1997 επρόκειτο να επιβληθεί στη Γαλλία ένας πρόσθετος φόρος 2,5% στον καπνό για οικονομικούς και υγειονομικούς λόγους. Η Κυβέρνηση συμφώνησε, ωστόσο, με τη γαλλική βιομηχανία τσιγάρων ως προς ένα ελάχιστο φόρο καταναλώσεως, ο οποίος θα αφορούσε μόνο ποσότητα 1000 τσιγάρων, με αποτέλεσμα να εκλείπει το πλεονέκτημα της τιμής για μεγάλα κουτιά. Η συμφωνία αυτή πραγματοποιήθηκε χωρίς τη συμμετοχή, για παράδειγμα, της εταιρίας Reemtsma/Αμβούργο, η οποία όπως και άλλοι ανταγωνιστές της εκπροσωπούνται στη γαλλική αγορά με διάφορα προϊόντα.

Η δήλωση τιμής της εταιρίας Reemtsma σχετικά με την εισαγωγή δύο προϊόντων (West και West light - σε κουτιά 25 τσιγάρων) απερρίφθη από το Γαλλικό Υπουργείο Εθνικής Οικονομίας και Οικονομικών, το οποίο επισήμανε τη συμφωνία με την εγχώρια βιομηχανία τσιγάρων. Η έγκριση θα εχορηγείτο μόνο σε περίπτωση σημαντικής αυξήσεως της τιμής. Τα δύο αυτά προϊόντα δεν ελήφθησαν υπόψη στην απόφαση εγκρίσεως («Arretι d' Homologation») που εκδόθηκε στα τέλη του 1997. Μια νέα δήλωση τιμής στις 28.01.1998 παρέμεινε χωρίς συνέχεια. Σε μια συζήτηση στις αρχές Μαρτίου αναφέρθηκε στην εταιρία Reemtsma μια τιμή με την οποία θα εχορηγείτο έγκριση, την οποία όμως η εταιρία αυτή δεν αποδέχθηκε για λόγους εμπορικής στρατηγικής. Περαιτέρω συνομιλίες δεν οδήγησαν σε θετικά αποτελέσματα.

Το άρθρο 85 της Συνθήκης ΕΚ απαγορεύει

«συμφωνίες μεταξύ επιχειρήσεων.... που έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού εντός της κοινής αγοράς και ιδίως εκείνες οι οποίες συνίστανται

α) στον άμεσο ή έμμεσο καθορισμό των τιμών αγοράς ή πωλήσεως....».

Με βάση τα ανωτέρω εκτεθέντα:

1. Θεωρεί η Επιτροπή ότι ο εν λόγω άμεσος καθορισμός ενός κατώτατου ορίου τιμής πωλήσεως από την γαλλική βιομηχανία τσιγάρων, σε συμφωνία με το Γαλλικό Υπουργείο Οικονομίας και Οικονομικών, συνιστά παράβαση των κανόνων του ανταγωνισμού που απορρέουν από το άρθρο 3 ζ σε συνδυασμό με το άρθρο 85 της Συνθήκης ΕΚ; Εάν ναι, ποιά μέτρα προτίθεται να λάβει;

2. Γνωρίζει η Επιτροπή τα επιχειρήματα που προβάλλει η γαλλική κυβέρνηση για να επιτρέπει και να δικαιολογεί μια τέτοια οριζόντια συμφωνία, με την οποία καθορίζεται άμεσα η τιμή ή/και το κατώτατο όριο τιμής;

Απάντηση (20 Ιουλίου 1998)

Δεδομένου του κατεμερισμού των αρμοδιοτήτων μεταξύ των θεσμικών οργάνων, ο οποίος προβλέπεται από τη Συνθήκη για την ίδρυση της Ευρωπαϊκής Κοινότητας, το Συμβούλιο πληροφορεί τον αξιότιμο βουλευτή ότι το θέμα αυτό εμπίπτει στις αρμοδιότητες της Επιτροπής, δυνάμει των διατάξεων του άρθρου 89 της Συνθήκης ΕΚ.
ΓΡΑΠΤΗ ΕΡΩΤΗΣΗ E-0676/98 υποβολή: Antoni Gutiιrrez Dνaz (GUE/NGL) προς την Επιτροπή (10 Μαρτίου 1998)

Θέμα: Όροι αναβάθμισης της ειδικότητας των ισπανών τεχνολόγων μηχανικών σε σύγκριση με άλλες περιπτώσεις

Θεωρεί η Επιτροπή ότι οι βρετανικοί τίτλοι σπουδών «Bachelor of Arts, Bachelor of Sience και Bachelor of Engineering» αντιστοιχούν σε ανώτερες σπουδές έναντι του ισπανικού τίτλου τεχνολόγου μηχανικού; Για ποιό λόγο;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 και E-0728/98 (21 Απριλίου 1998)

Η Επιτροπή θεωρεί ότι τα βασικά στοιχεία των πληροφοριών που ζητεί το αξιότιμο μέλος του Κοινοβουλίου βρίσκονται στις απαντήσεις που δόθηκαν από την Επιτροπή στις γραπτές ερωτήσεις E-2749/97 της κ. Garcia Arias ((ΕΕ C 82 της 17.3.1998. )) και E-4186/97 της κ. Dόhrkop ((ΕΕ C 304 της 2.10.1998, σελ. 15. )). Συνεπώς, η Επιτροπή παρακαλεί το αξιότιμο μέλος να ανατρέξει στις εν λόγω απαντήσεις στις οποίες εκθέτει τη γενική στάση της όσον αφορά τα διπλώματα που δίνουν πρόσβαση στην κατηγορία A/LA της ευρωπαϊκής δημόσιας διοίκησης και, ειδικότερα, όσον αφορά τα διπλώματα των ισπανών τεχνολόγων μηχανικών.

Η ορθή μετάφραση του «diploma universitario» στα γερμανικά είναι «abgeschlossenes Hochschulstudium» και η έκφραση αυτή παρουσιάζεται στην προκήρυξη του διαγωνισμού COM/A/1047 (97/C 145 A/02) που δημοσιεύτηκε στην Επίσημη Εφημερίδα. Εξάλλου και σχετικά με την ερώτηση για τους διαγωνισμούς COM/A/720 και COM/A/721, η Επιτροπή καλεί το αξιότιμο μέλος να ανατρέξει στην απόφαση του Δικαστηρίου της 3ης Μαρτίου 1994 στην υπόθεση Τ-82/92 (Cortιs Jimιnez κατά Επιτροπής).

Η Επιτροπή εφιστά την προσοχή του αξιότιμου μέλους στο γεγονός ότι ο υποψήφιος του διαγωνισμού COM/A/104 υπέβαλε προσφυγή η οποία πρωτοκολλήθηκε στη γραμματεία του Πρωτοδικείου την 1η Δεκεμβρίου 1997, με αριθμό υπόθεσης Τ-299/97. Κατά συνέπεια, η Επιτροπή δεν δύναται να απαντήσει δεδομένου ότι στο παρόν στάδιο διεξάγεται δικαστική διαδικασία.
ΓΡΑΠΤΗ ΕΡΩΤΗΣΗ E-2292/98 υποβολή: John McCartin (PPE) προς την Επιτροπή (22 Iουλίου 1998)

Θέμα: Τιμές βοείου κρέατος

Θα μπορούσε η Επιτροπή να αναφέρει ποιος ήταν ο μέσος όρος της τιμής της αγοράς για το βόειο κρέας που καταβλήθηκε στους κτηνοτρόφους των διαφόρων κρατών της ΕΕ τον παρελθόντα μήνα (ή τον πιο πρόσφατο μήνα για τον οποίο διατίθενται στοιχεία);

Απάντηση του κ. Fischler εξ ονόματος της Επιτροπής (25 Αυγούστου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0369/98 υποβολή: Nuala Ahern (V) προς την Επιτροπή (24 Φεβρουαρίου 1998)

Θέμα: Έκθεση της Συμβουλευτικής Επιτροπής για τη Διαχείριση των Ραδιενεργών Αποβλήτων της Βρετανικής Κυβέρνησης

Έχουν αξιολογήσει οι αρμόδιες για θέματα ενέργειας, περιβάλλοντος και μεταφορών υπηρεσίες της Επιτροπής τις προτάσεις που διατυπώνει στην έκθεσή της, του Σεπτεμβρίου 1997, η Συμβουλευτική Επιτροπή για τη Διαχείριση των Ραδιενεργών Αποβλήτων (RWMAC) της Βρετανικής Κυβέρνησης για με τις εισαγωγές και εξαγωγές ραδιενεργών αποβλήτων από το Ηνωμένο Βασίλειο; Προτίθεται να προβεί η Επιτροπή σε δήλωση εν σχέσει με τη συμπεριληφθείσα στην έκθεση της RWMAC ερμηνεία της οδηγίας 92/3/Ευρατόμ ((ΕΕ L 35 της 12.02.1992, σελ. 24 )) σχετικά με την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα αναφορικά με την εφαρμογή της στο Ηνωμένο Βασίλειο;

Απάντηση της κας Bjerregaard εξ ονόματος της Επιτροπής (16 Μαρτίου 1998)

Η οδηγία 92/3/Ευρατόμ για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα τέθηκε σε εφαρμογή στο Ηνωμένο Βασίλειο με την έκδοση του Statutory Instrument 1993 No 3031 Atomic Energy and Radioactive Substances, the Transfrontier Shipments of Radioactive Waste Regulations 1993, με ημερομηνία δημοσίευσης 2 Δεκεμβρίου 1993.

Η Επιτροπή δεν διαθέτει την έκθεση που συνέταξε η συμβουλευτική επιτροπή για την διαχείριση των ραδιενεργών αποβλήτων (RWMAC) σχετικά με τις εισαγωγές και εξαγωγές ραδιενεργών αποβλήτων με συμμετοχή του Ηνωμένου Βασιλείου, που φέρει την ημερομηνία Σεπτέμβριο του 1997. Η Επιτροπή θα ολοκληρώσει την απάντησή της, μόλις λάβει και μελετήσει την εν λόγω έκθεση.
ΓΡΑΠΤΗ ΕΡΩΤΗΣΗ E-0675/98 υποβολή: Antoni Gutiιrrez Dνaz (GUE/NGL) προς την Επιτροπή (10 Μαρτίου 1998)

Θέμα: Όροι αναβάθμισης της ειδικότητας των ισπανών τεχνολόγων μηχανικών σε σύγκριση με άλλες περιπτώσεις

Για ποιό λόγο γίνονται δεκτές οι αιτήσεις υποψηφιότητας των κατόχων των βρετανικών πτυχίων «Bachelor of Arts, Bachelor of Sience και Bachelor of Engineering», όπου οι σπουδές και για τα τρία αυτά πτυχία είναι τριετούς φοιτήσεως, και δεν γίνονται δεκτές οι αιτήσεις υποψηφιότητας των κατόχων του ισπανικού πτυχίου του τεχνολόγου μηχανικού;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 και E-0728/98 (21 Απριλίου 1998)

Η Επιτροπή θεωρεί ότι τα βασικά στοιχεία των πληροφοριών που ζητεί το αξιότιμο μέλος του Κοινοβουλίου βρίσκονται στις απαντήσεις που δόθηκαν από την Επιτροπή στις γραπτές ερωτήσεις E-2749/97 της κ. Garcia Arias ((ΕΕ C 82 της 17.3.1998. )) και E-4186/97 της κ. Dόhrkop ((ΕΕ C 304 της 2.10.1998, σελ. 15. )). Συνεπώς, η Επιτροπή παρακαλεί το αξιότιμο μέλος να ανατρέξει στις εν λόγω απαντήσεις στις οποίες εκθέτει τη γενική στάση της όσον αφορά τα διπλώματα που δίνουν πρόσβαση στην κατηγορία A/LA της ευρωπαϊκής δημόσιας διοίκησης και, ειδικότερα, όσον αφορά τα διπλώματα των ισπανών τεχνολόγων μηχανικών.

Η ορθή μετάφραση του «diploma universitario» στα γερμανικά είναι «abgeschlossenes Hochschulstudium» και η έκφραση αυτή παρουσιάζεται στην προκήρυξη του διαγωνισμού COM/A/1047 (97/C 145 A/02) που δημοσιεύτηκε στην Επίσημη Εφημερίδα. Εξάλλου και σχετικά με την ερώτηση για τους διαγωνισμούς COM/A/720 και COM/A/721, η Επιτροπή καλεί το αξιότιμο μέλος να ανατρέξει στην απόφαση του Δικαστηρίου της 3ης Μαρτίου 1994 στην υπόθεση Τ-82/92 (Cortιs Jimιnez κατά Επιτροπής).

Η Επιτροπή εφιστά την προσοχή του αξιότιμου μέλους στο γεγονός ότι ο υποψήφιος του διαγωνισμού COM/A/104 υπέβαλε προσφυγή η οποία πρωτοκολλήθηκε στη γραμματεία του Πρωτοδικείου την 1η Δεκεμβρίου 1997, με αριθμό υπόθεσης Τ-299/97. Κατά συνέπεια, η Επιτροπή δεν δύναται να απαντήσει δεδομένου ότι στο παρόν στάδιο διεξάγεται δικαστική διαδικασία.
ΓΡΑΠΤΗ ΕΡΩΤΗΣΗ E-0906/98 υποβολή: Daniel Varela Suanzes-Carpegna (PPE) προς την Επιτροπή (26 Μαρτίου 1998)

Θέμα: Αλιεία ξιφία στον Ατλαντικό από σκάφη υπό σημαία ευκαιρίας

Ενόψει της ανησυχητικής αύξησης της παράνομης και ανεξέλεγκτης δραστηριότητας αλιευτικών σκαφών υπό σημαία ευκαιρίας ή ανήκοντα σε τρίτες χώρες που δεν διαθέτουν ποσοστώσεις της ΙCCAT, εστιαζόμενη στην αλιεία ξιφία ιδίως νοτίως των 5° βορείου πλάτους, καθίσταται αναγκαία η άμεση επέμβαση της Ευρωπαϊκής Επιτροπής ώστε να αποφευχθεί η μη ανατρέψιμη επιδείνωση των πόρων και η σοβαρή στρέβλωση των κοινοτικών αγορών, στις οποίες διαθέτουν τα αλιεύματά τους, με τον συνεπαγόμενο αθέμιτο ανταγωνισμό εις βάρος του κοινοτικού στόλου που αλιεύει στην ίδια περιοχή τηρώντας αυστηρά τα μέτρα και τις συστάσεις της ΙCCAT.

Έχει συνείδηση η Επιτροπή της σοβαρότητας της κατάστασης την οποία καταγγέλλουμε;

Μπορεί η Επιτροπή να μας πληροφορήσει τί μέτρα σκέπτεται να λάβει για την αντιμετώπιση των σοβαρών συνεπειών αυτής της κατάστασης;

Θα ήταν η Επιτροπή διατεθειμένη να προτείνει στην ΙCCAT μέτρα και εμπορικές κυρώσεις κατά των τρίτων χωρών και των σημαιών ευκαιρίας των οποίων τα σκάφη επιδίδονται στην ανεξέλεγκτη αλιεία ξιφία στην εν λόγω περιοχή;

Απάντηση της κ. Bonino εξ ονόματος της Επιτροπής (21 Απριλίου 1998)

Η Επιτροπή έχει πλήρη επίγνωση του προβλήματος που θίγεται, και το οποίο έχει αποτελέσει αντικείμενο σημαντικών συζητήσεων και αποφάσεων στο πλαίσιο της Διεθνούς Επιτροπής για τη Διατήρηση των Τονοειδών του Ατλαντικού (ICCAT). Από την προσχώρηση της Κοινότητας στην ICCAT, το Νοέμβριο του 1997, η Επιτροπή εξασφαλίζει την εκπροσώπηση της Κοινότητας στον εν λόγω οργανισμό και συμμετείχε ενεργά στις εν λόγω συζητήσεις.

Το Συμβούλιο εξέδωσε τον κανονισμό (EΚ) αριθ. 65/98 της 19ης Δεκεμβρίου 1997 ((ΕΕ L 12 της 19.1.1998 )) όσον αφορά τον περιορισμό αλιευμάτων ξιφία στο Βόρειο Ατλαντικό, δυνάμει των συστάσεων της ICCAT. Επίσης, πραγματοποιείται προς το παρόν η μεταφορά και ενσωμάτωση στο κοινοτικό δίκαιο του ετήσιου ποσοστού επιτρεπομένων αλιευμάτων (TAC) ξιφία στο Νότιο Ατλαντικό, που έχει προταθεί επίσης από την ICCAT.

Όσον αφορά την ενδεχόμενη επιβολή εμπορικών αντιποίνων κατά των χωρών που παρέχουν σημαίες ευκαιρίας, η Επιτροπή έχει επίγνωση ότι η δυνατότητα θέσπισης τέτοιων μέτρων προβλέπεται στο πλαίσιο του σχεδίου δράσης για τον ξιφία που έχει θεσπίσει η ICCAT. Εν ευθέτω χρόνω, και σε συνάρτηση με τις πληροφορίες που θα της παρασχεθούν κατά την προσεχή ετήσια σύνοδο (από 16 έως 23 Νοεμβρίου 1998), η Επιτροπή θα είναι σε θέση να υιοθετήσει στάση όσον αφορά το εν λόγω θέμα. Εν πάση περιπτώσει, πρέπει να υπενθυμιστεί ότι η ICCAT συνέστησε ήδη τη λήψη εμπορικών μέτρων για ορισμένες τρίτες χώρες σε σχέση με την αλιεία του ερυθρού τόνου. Οι προτάσεις μέτρων που αφορούν την Ονδούρα και την Μπελίζ έχουν ήδη θεσπισθεί από την Επιτροπή ((COM(1998) 48 τελικό )) και διαβιβάσθηκαν στο Συμβούλιο για έγκριση.
ΓΡΑΠΤΗ ΕΡΩΤΗΣΗ E-1556/98 υποβολή: Nel van Dijk (V) προς την Επιτροπή (19 Μαΐου 1998)

Θέμα: Κατάλογοι υποψηφίων αποκλειστικά από γυναίκες

H Επιτροπή θα είναι ενήμερη για την πρόσφατη συζήτηση στο Ηνωμένο Βασίλειο σχετικά με τα πιθανά μέτρα που αποσκοπούν στην αύξηση της αντιπροσώπευσης των γυναικών στις νέες Συνελεύσεις της Σκωτίας και της Ουαλίας. Ειδικότερα, η πρόταση για την εξασφάλιση ίσου αριθμού γυναικών και ανδρών επιβάλλει την τροποποίηση της υπάρχουσας εθνικής νομοθεσίας, και στην προκειμένη περίπτωση της Πράξης του 1975 για τις διακρίσεις λόγω φύλου, προκειμένου να αποφευχθεί η επανάληψη των υποθέσεων ένστασης κατά των καταλόγων υποψηφίων που απαρτίζονταν μόνο από γυναίκες στο Εργατικό Κόμμα, το 1996.

Έχει αναφερθεί στα βρετανικά μέσα ενημέρωσης ότι επιφανείς νομικοί του Ηνωμένου Βασιλείου υποστήριξαν ότι παρόμοια μεταρρύθμιση της Πράξης για τις διακρίσεις λόγω φύλου αντίκειται στην περί ίσης μεταχείρισης οδηγία 76/207/ΕΟΚ.

Επιβεβαιώνει ο Επίτροπος την απάντηση του στην προηγούμενη ερώτησή μου σχετικά με τη θετική διάκριση κατά την επιλογή των υποψηφίων στις εκλογές (Ε-0161/96) ((ΕΕ C 305 της 15.10.1996, σελ. 4 )), υπό την έννοια ότι η οδηγία για την ίση μεταχείριση 76/207/ΕΟΚ ((ΕΕ L 39 της 14.2.1976. σελ. 40 )) αναφέρεται αποκλειστικά στις σχέσεις εργασίας και ότι μία υποψηφιότητα για εκλογή δεν αποτελεί σχέση εργασίας, με αποτέλεσμα οι διαδικασίες για εκλογές να μην εμπίπτουν στο πεδίο της οδηγίας;

Συμφωνεί, κατά συνέπεια, ότι είναι λάθος να γίνεται αναφορά στην Ευρωπαϊκή νομοθεσία ως εμπόδιο στα εθνικά μέτρα που λαμβάνονται με σκοπό τη βελτίωση της αντιπροσώπευσης των γυναικών στα εκλεγόμενα σώματα σε τοπικό, περιφερειακό ή εθνικό επίπεδο;

Απάντηση του κ.Flynn εξ ονόματος της Επιτροπής (19 Ιουνίου 1998)

Η Επιτροπή θεωρεί ότι η οδηγία του Συμβουλίου 76/207/ΕΟΚ της 9ης Φεβρουαρίου 1976 περί της εφαρμογής της αρχής της ίσης μεταχειρίσεως ανδρών και γυναικών, όσον αφορά την πρόσβαση σε απασχόληση, την επαγγελματική εκπαίδευση και προώθηση και τις συνθήκες εργασίας αναφέρεται μόνο στις εργασιακές σχέσεις που καλύπτονται από σύμβαση μεταξύ εργοδότη και εργαζομένου. Δεδομένου ότι η υποβολή υποψηφιότητας σε εκλογές δεν συνιστά εργασιακή σχέση, όπως αυτή περιγράφεται παραπάνω, δεν εμπίπτει στο πεδίο εφαρμογής του άρθρου 119 της συνθήκης ΕΚ ούτε της οδηγίας 76/207/ΕΟΚ.

Η Επιτροπή συμφωνεί ότι η κοινοτική νομοθεσία δεν αποτελεί νομικό εμπόδιο σε εθνικά μέτρα για την καλύτερη εκπροσώπηση των γυναικών σε εκλεγμένα όργανα.

Η σύσταση του Συμβουλίου 96/694/ΕΚ της 2 Δεκεμβρίου 1996 για την ισόρροπη συμμετοχή γυναικών και ανδρών στη διαδικασία λήψης αποφάσεων ((ΕΕ L 319, 10.12.1996 )) συστήνει ότι τα κράτη μέλη πρέπει να εγκρίνουν μια περιεκτική στρατηγική για την προώθηση μιας ισόρροπης συμμετοχής γυναικών και ανδρών στη διαδικασία λήψης αποφάσεων.
ΓΡΑΠΤΗ ΕΡΩΤΗΣΗ E-1134/98 υποβολή: Josι Apolinαrio (PSE) προς την Επιτροπή (24 Απριλίου 1998)

Θέμα: Κοινοτική πρωτοβουλία Regis

Λαμβάνοντας υπόψη την ιδιαιτερότητα της περιφέρειας των Αζορών (Πορτογαλία), περιφέρειας ιδιαίτερα απομακρυσμένης και με ειδικό καθεστώς που θεσμοθετείται στη Συνθήκη για την Ευρωπαϊκή Ένωση, πώς εξηγεί η Επιτροπή την πρότασή της για την εξαίρεση της συγκεκριμένης περιφέρειας από την πρωτοβουλία Regis;

Aπάντηση της κας Wulf-Mathies εξ ονόματος της Επιτροπής (20 Μαΐου 1998)

Για να ενισχυθεί η αποτελεσματικότητα, η διαφάνεια και ο καινοτόμος χαρακτήρας των μελλοντικών κοινοτικών πρωτοβουλιών, η Επιτροπή προτείνει, στο γενικό κανονισμό της για τα διαρθρωτικά ταμεία ((Έγγρ. COM(1998) 131 τελικό )) στο άρθρο 19, να επικεντρωθεί η δράση μόνο σε τρία θέματα ώστε να φανεί πράγματι το κοινοτικό ενδιαφέρον για τη συνεργασία και την καινοτομία. Πρόκειται για συνεργασία διασυνοριακή, διεθνική και διαπεριφερειακή της περιφερειακής ανάπτυξης και τέλος, της διεθνικής συνεργασίας για νέες πρακτικές καταπολέμησης των διακρίσεων πάσης φύσεως για την πρόσβαση στην αγορά εργασίας.

Εξάλλου, η ανακοίνωση της Επιτροπής του 1994 ((EE C 180 της 01.07.1994 )) για τον καθορισμό των προσανατολισμών του REGIS II ορίζει ότι «βάσει της εν λόγω πρωτοβουλίας, οι υπερβολικά απομακρυσμένες περιφέρειες έχουν τη δυνατότητα να συμμετάσχουν πλήρως στις ενέργειες των άλλων πρωτοβουλιών...». Η δυνατότητα αυτή επέτρεψε στο να δοθεί στο σύνολο των ενεργειών η δυνατότητα να θέσουν σε εφαρμογή μέχρι το 1999 μια ισχυρή συνοχή και ένα ολοκληρωμένο χαρακτήρα.

Γι' αυτό οι ενέργειες που έχουν αναληφθεί μέχρι τώρα, βάσει του REGIS, δύνανται να προταθούν από το κράτος μέλος βάσει των προγραμμάτων του στόχου 1 με σκοπό μια ακόμα πιο ισχυρή συγκέντρωση των θεμάτων, απλοποίηση της διαχείρισης και της διοίκησης των ενεργειών αυτών και τέλος μεγαλύτερη αποτελεσματικότητα της χρησιμοποίησης των κοινοτικών πόρων.

Εξάλλου, για τα ειδικά μέτρα στις εν λόγω περιφέρειες και για τις παρεκκλίσεις από τις κοινοτικές πολιτικές, το νέο άρθρο της συνθήκης του Άμστερνταμ θα μπορούσε να επιτρέψει στην Επιτροπή να προτείνει στο Συμβούλιο προσαρμογές λαμβάνοντας υπόψη τυχόν ιδιαίτερες δυσκολίες τους.
ΓΡΑΠΤΗ ΕΡΩΤΗΣΗ E-1785/98 υποβολή: Joaquνn Sisσ Cruellas (PPE) προς την Επιτροπή (11 Iουνίου 1998)

Θέμα: Δηλώσεις του Αυστριακού Υπουργού Εσωτερικών

Πρόσφατα, ο Αυστριακός Υπουργός Εσωτερικών, Karl Schlφgl, ζήτησε από την Ουγγαρία και τη Δημοκρατία της Τσεχίας να απαιτούν θεωρήσεις εισόδου από τους ρουμάνους πολίτες. Η Ένωση των Γενικών Ενώσεων Σπουδαστών της Ευρώπης, η οποία έχει την έδρα της στη Ρουμανία από το 1990 και διαθέτει σε αυτή τη χώρα ένα δίκτυο 17 θυγατρικών, εξέφρασε την αντίθεσή της δηλώνοντας ότι αυτή η δήλωση έρχεται σε αντίθεση με την επιθυμία όλων των κρατών της ηπείρου για ευρωπαϊκή ολοκλήρωση, καθώς και με τις δηλώσεις των ευρωπαίων πολιτικών ηγετών.

Ποια είναι η γνώμη της Επιτροπής για τις δηλώσεις του κ. Schlφg;

Απάντηση του κ. Monti εξ ονόματος της Επιτροπής (13 Ιουλίου 1998)

Η Επιτροπή υπενθυμίζει ότι δε συνηθίζει να λαμβάνει θέση σχετικά με δημόσιες δηλώσεις πολιτικών προσώπων των κρατών μελών.
ΓΡΑΠΤΗ ΕΡΩΤΗΣΗ E-1407/98 υποβολή: Maren Gόnther (PPE) προς την Επιτροπή (11 Μαΐου 1998)

Θέμα: Προώθηση των ερευνών της ΕΕ όσον αφορά την Άνω Βαυαρία γενικότερα και το Τεχνικό Πανεπιστήμιο του Μονάχου ειδικότερα

Θα μπορούσε η Επιτροπή να απαντήσει στις ακόλουθες ερωτήσεις σχετικά με τις ενισχύσεις της ΕΕ στον τομέα της Έρευνας και της Ανάπτυξης προς την Άνω Βαυαρία:

1. Ποιο ήταν το συνολικό ποσό των ενισχύσεων Ε& Α προς την Άνω Βαυαρία κατά το 1997;

2. Πώς κατανέμονται οι πιστώσεις στους διάφορους εργολήπτες (μεγάλες βιομηχανίες και τα ερευνητικά τους ιδρύματα, ΜΜΕ, Πανεπιστήμιο Μονάχου, ανεξάρτητα ερυνητικά ιδρύματα, κ.ά.);

3. Τί ενίσχυση χορηγήθηκε στα ερευνητικά ιδρύματα του Τεχνικού Πανεπιστημίου του Μονάχου στο Garching; Ποια ποσά διατέθηκαν και για ποια ινστιτούτα στο πλαίσιο του Τεχνικού Πανεπιστημίου του Μονάχου;

Απάντηση της κας Cresson εξ ονόματος της Επιτροπής (15 Ιουλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1995/98 υποβολή: Anita Pollack (PSE) προς την Επιτροπή (30 Iουνίου 1998)

Θέμα: Το αποληκτικό γονίδιο Monsanto

Ποιές είναι οι εκτιμήσεις της Επιτροπής για τις επιδράσεις του αποληκτικού γονιδίου Monsanto κατά τα επόμενα έτη όσον αφορά τα μέσα συντήρησης των αγροτών στις αναπτυσσόμενες χώρες;

Απάντηση του κ. Fischler εξ ονόματος της Επιτροπής (10 Ιουλίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0815/98 υποβολή: Richard Howitt (PSE) προς την Επιτροπή (26 Μαρτίου 1998)

Θέμα: Εργοστάσιο επεξεργασίας λυμάτων: San Juan De Los Terreros (Pulpi)

Ο κάτοικος της εκλογικής μου περιφέρειας κ. Howard είναι ιδιοκτήτης μιας έπαυλης στο San Juan De Los Terreros, Pulpi, Almeria, στην Ισπανία. Το εργοστάσιο επεξεργασίας λυμάτων που βρίσκεται σε απόσταση 400 μέτρων από το ακίνητό του ευθύνεται για εξαιρετική δυσωδία, γεγονός που ο εν λόγω κύριος, καθώς και οι λοιποί κάτοικοι του οικισμού του, βρίσκουν απαράδεκτο. Όλες οι εύλογες προσπάθειες επίλυσης του προβλήματος σε τοπικό επίπεδο αποδείχτηκαν μάταιες. Παρότι οι οσμές δεν αποτελούν κίνδυνο για την υγεία, μπορεί η Επιτροπή να διερευνήσει γιατί δεν λαμβάνεται υπόψη η πρόταση επιστέγασης του εργοστασίου; Ένα τέτοιο εγχείρημα θα περιόριζε τουλάχιστον τις εξαιρετικά δυσάρεστες οσμές που προέρχονται από το εν λόγω εργοστάσιο.

Απάντηση της κας Bjerregaard εξ ονόματος της Επιτροπής (30 Απριλίου 1998)

Η οδηγία 91/271/ΕΟΚ του Συμβουλίου της 21ης Μαΐου 1991 για την επεξεργασία των αστικών λυμάτων ((ΕΕ L 135 της 30.5.1991. )) υποχρεώνει τα κράτη μέλη να φροντίζουν ώστε όλοι οι οικισμοί άνω των 2000 ισοδυνάμου πληθυσμού (ΙΠ) (ο ισοδύναμος πληθυσμός είναι μονάδα μέτρησης που αντιπροσωπεύει το οργανικό φορτίο που παράγεται από ένα άτομο σε μία ημέρα) πρέπει να είναι εξοπλισμένοι με συστήματα συλλογής και επεξεργασίας των αστικών λυμάτων.

Για τους οικισμούς του San Juan de los Terreros στο Pulpi (Almeria-Ισπανία), διαστάσεων ελαφρώς κάτω των 15000 ΙΠ, με μεγάλη εποχιακή διακύμανση σύμφωνα με τις πληροφορίες που λαμβάνονται από τις δημοτικές αρχές, η προθεσμία για το σύστημα αυτό είναι η 31η Δεκεμβρίου 2005.

Πάντα σύμφωνα με τις πληροφορίες που έχουν υποβληθεί στην Επιτροπή, ο οικισμός αυτός εξοπλίστηκε με σταθμό δευτερεύουσας επεξεργασίας (δηλαδή βιολογικής), όπως προβλέπει η οδηγία, το 1995.

Σύμφωνα με την οδηγία 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175 της 5.7.1985. )), το έργο του σταθμού επεξεργασίας αποτέλεσε το αντικείμενο σχετικής εκτίμησης το 1992. Πρέπει να υπενθυμίσουμε επί του θέματος αυτού ότι, σύμφωνα με την εν λόγω οδηγία, επαφίεται στο κράτος μέλος να καθορίσει το βαθμό περιβαλλοντικής σημασίας της επίπτωσης του έργου, ώστε να το υποβάλει σε σχετική εκτίμηση, πράγμα το οποίο εκρίθη απαραίτητο.

Σχετικά με τις εκπομπές οσμών από τις εγκαταστάσεις επεξεργασίας των λυμάτων, ο δήμος εγκατέστησε σειρά στρωμάτων τύρφης για την επεξεργασία των αναθυμιάσεων αυτών και σχεδιάζει να ενισχύσει την επεξεργασία αυτή καταπολέμησης της οσμής προσθέτοντας νέα σειρά στρωμάτων τύρφης.